## Rješenje Ustavnog suda Republike Hrvatske broj:U-I-659/1994 dr. od 8. veljače 2006.

### NN 24/2006 (1.3.2006.), Rješenje Ustavnog suda Republike Hrvatske broj:U-I-659/1994 dr. od 8. veljače 2006.

# USTAVNI SUD REPUBLIKE HRVATSKE

**599**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Vice Vukojević i
Milan Vuković, rješavajući o prijedlozima za
pokretanje postupka za ocjenu suglasnosti zakona s Ustavom, na sjednici
održanoj 8. veljače 2006. godine, donio je

## RJEŠENJE

I. Odbacuju se prijedlozi za pokretanje
postupaka za ocjenu suglasnosti s Ustavom Zakona o sudovima (»Narodne novine«
broj 3/94., 75/95., 100/96., 115/97., 131/97., 129/00., 67/01., 5/02., 101/03.,
117/03., 17/04. i 141/04.).

II. Ovo rješenje objavit će se u »Narodnim
novinama«.

```
Obrazloženje
```

```

```

1. Božidar Peša,
Miroslav Šovanj, Anđelko Bušić,
Petar Marija Radelj, svi iz Zagreba, Jakob Nakić, Antonio Batistella, Armida Massari, Ornella Sušanja, svi iz Rijeke, Sonja Červar iz Opatije, te Adrija osiguranje d.d. Pula, Udruga hrvatskih sudaca sa
sjedištem u Zagrebu i Društvo hrvatskih sudaca – sekcija Vrhovnog suda Republike
Hrvatske sa sjedištem u Zagrebu, podnijeli su prijedloge za pokretanje postupka
za ocjenu suglasnosti s Ustavom više odredaba Zakona o sudovima (»Narodne
novine« broj 3/94., 75/95., 100/96., 115/97., 131/97., 129/00., 67/01., 5/02.,
101/03., 117/03., 17/04. i 141/04.; u daljnjem tekstu: ZOS).

Ivan Hunjak iz
Varaždina podnio je prijedlog za pokretanje postupka za ocjenu suglasnosti s
Ustavom ZOS-a u cijelosti.

2. Hrvatski sabor donio je na sjednici 9.
prosinca 2005. godine Zakon o sudovima (»Narodne novine« broj 150 od 21.
prosinca 2005. godine).

Članak 159. Zakona o sudovima glasi:

Stupanjem na snagu ovoga Zakona prestaje važiti
Zakon o sudovima (»Narodne novine« broj 3/94., 75/95., 100/96., 115/97.,
131/97., 129/00., 67/01., 5/02., 101/03., 117/03., 17/04. i 141/04.).

Članak 160. Zakona o sudovima glasi:

Ovaj Zakon stupa na snagu osmoga dana od dana
objave u »Narodnim novinama«.

3. Zakon o sudovima stupio je na snagu 29.
prosinca 2005. godine. Njegovim stupanjem na snagu prestao je važiti osporeni
ZOS.

Do prestanka važenja ZOS-a Ustavni sud nije
pokrenuo postupak za ocjenu njegove suglasnosti s Ustavom u skladu s člankom
44. stavkom 2. Ustavnog zakona o Ustavnom sudu Republike Hrvatske (»Narodne
novine« broj 99/99., 29/02. i 49/02. – pročišćeni tekst; u daljnjem tekstu:
Ustavni zakon), koji glasi:

(2) Postupak za ocjenu suglasnosti zakona s
Ustavom i drugih propisa s Ustavom i zakonom u povodu prijedloga smatra se
pokrenutim na dan donošenja rješenja o pokretanju postupka.

Sukladno navedenom, prestankom važenja ZOS-a
prestale su postojati pretpostavke za postupanje Ustavnog suda u povodu
prijedloga podnositelja na temelju članka 44. stavka 2. Ustavnog zakona, a time
i pretpostavke za odlučivanje o biti stvari.

4. Člankom 32. Ustavnog zakona propisano je da
će Ustavni sud Republike Hrvatske rješenjem odbaciti prijedlog kada ne postoje
pretpostavke za odlučivanje o biti stvari.

Slijedom iznijetoga, na temelju članka 32.
Ustavnog zakona riješeno je kao u točki I. izreke.

Točka II. izreke utemeljena je na odredbi članka
29. stavka 1. Ustavnog zakona.

5. Članak 128. alineja 3. Ustava propisuje:

Ustavni sud Republike Hrvatske:

– može ocjenjivati ustavnost zakona te ustavnost
i zakonitost drugog propisa koji su prestali važiti ako od tog prestanka do
podnošenja zahtjeva ili prijedloga za pokretanje postupka nije prošlo više od
godine dana.

Prema članku 56. stavku 1. Ustavnog zakona,
Ustavni sud može ocjenjivati ustavnost zakona te ustavnost i zakonitost drugog
propisa, odnosno pojedinih njihovih odredaba, iako su oni prestali važiti, ako
od tog prestanka do podnošenja zahtjeva ili prijedloga za pokretanje postupka
nije proteklo više od godinu dana.

Sukladno članku 128. alineji 3. Ustava,
ovlaštenje Ustavnog suda za ocjenu ustavnosti zakona koji je prestao važiti
ovisi o vremenu podnošenja posebnog podneska kojim se zahtijeva ili predlaže
ocjena ustavnosti zakona koji je prestao važiti. Stoga ovo rješenje ne utječe
na pravo podnositelja da u roku iz članka 56. stavka 1. Ustavnog zakona podnesu
prijedloge za ocjenu ustavnosti ZOS-a koji je prestao važiti 29. prosinca 2005.
godine.

Broj:    U-I- 659/1994

U-I-662/1996

U-I-34/1997

U-I-1213/2000

U-I-190/2001

U-I-1853/2001

U-I-1955/2001

U-I-2393/2003

U-I-311/2004

U-I-503/2004

U-I-1173/2004

U-I-1262/2005

Zagreb, 8. veljače 2006.

USTAVNI SUD REPUBLIKE HRVATSKE

Predsjednik

**dr****. sc. Petar Klarić**, v. r.

Rješenje, NN 24/2006-599